
LIETUVOS VYRIAUSIASIS ADMINISTRACINIS TEISMAS

N U T A R T I S

2026 m. spalio 7 d.
Vilnius

Lietuvos vyriausiojo administracinio teismo teisėjų kolegija, susidedanti iš Audriaus Bakavecko (kolegijos pirmininkas), Jolantos Malijauskienės (pranešėja) ir Ivetos Pelienės,
rašytinio proceso tvarka nagrinėdama pareiškėjo Vilniaus miesto apylinkės teismo prašymo ištirti Valstybinės energetikos reguliavimo tarybos nutarimu patvirtinto Pasinaudojimo elektros skirstomaisiais tinklais tvarkos aprašo nuostatų teisėtumą priėmimo klausimą, 

n u s t a t ė:

I.

1. Lietuvos vyriausiajame administraciniame teisme gautas pareiškėjo Vilniaus miesto apylinkės teismo (toliau – ir pareiškėjas) prašymas (2026 m. rugpjūčio 24 d. nutartis) ištirti, ar Pasinaudojimo elektros skirstomaisiais tinklais tvarkos aprašas tiek, kiek juo nedetalizuotas sprendimo (priimto Valstybinės energetikos reguliavimo tarybos ar teismo), kuriuo ketinimų protokolo nutraukimas pripažįstamas neteisėtu, įgyvendinimo mechanizmas (galios rezervacijos atstatymas, jei rezervuota galia po ketinimų protokolo nutraukimo iki ketinimų protokolo nutraukimo pripažinimo neteisėtu buvo rezervuota / perduota tretiesiems asmenims), atitinka Lietuvos Respublikos civilinio proceso kodekso 18 straipsnį.
2. Lietuvos vyriausiojo administracinio teismo 2026 m. rugpjūčio 31 d. nutartimi, vadovaujantis Lietuvos Respublikos administracinių bylų teisenos įstatymo (toliau – ir ABTĮ) 33 straipsnio 1 dalimi, 116 straipsnio 1 dalimi, Vilniaus miesto apylinkės teismui buvo pasiūlyta iki 2026 m. rugsėjo 28 d. pašalinti minėtoje nutartyje nurodytus Vilniaus miesto apylinkės teismo 2026 m. rugpjūčio 24 d. nutartimi pateikto prašymo trūkumus ir pateikti patikslintą prašymą. Ši Lietuvos vyriausiojo administracinio teismo 2026 m. rugpjūčio 31 d. nutartis išsiųsta pareiškėjui per Lietuvos teismų elektroninių paslaugų portalo sistemą.
3. ABTĮ 116 straipsnio 1 dalis nustato, kad bylos dėl norminių administracinių aktų teisėtumo nagrinėjamos pagal bendrąsias šiame įstatyme nustatytas proceso taisykles. Remiantis ABTĮ 33 straipsnio 1 dalimi, jeigu per teismo nustatytą terminą trūkumai nepašalinami, skundas (prašymas, pareiškimas) laikomas nepaduotu ir teisėjo nutartimi grąžinamas pareiškėjui.
4. Lietuvos vyriausiajame administraciniame teisme nėra gautas joks Vilniaus miesto apylinkės teismo procesinis dokumentas, kuriame būtų šalinami Lietuvos vyriausiojo administracinio teismo 2026 m. rugpjūčio 31 d. nutartyje nurodyti prašymo trūkumai. Tai sudaro pagrindą konstatuoti, kad pareiškėjas per teismo nustatytą terminą nepašalino minėtoje nutartyje nurodytų prašymo trūkumų, todėl pareiškėjo prašymas dėl norminio administracinio akto teisėtumo ištyrimo laikomas nepaduotu ir grąžinamas pareiškėjui Vilniaus miesto apylinkės teismui.
5. Pažymėtina, kad nutartis, kuria skundas (prašymas, pareiškimas) laikomas nepaduotu tuo pagrindu, jog pareiškėjas per nustatytą terminą nepašalina ankstesne teismo nutartimi nurodytų skundo (prašymo, pareiškimo) trūkumų, neužkerta jam kelio pakartotinai kreiptis į teismą pateikiant įstatymo reikalavimus atitinkantį skundą (prašymą, pareiškimą) (mutatis mutandis Lietuvos vyriausiojo administracinio teismo 2012 m. sausio 13 d. nutartis administracinėje byloje Nr. AS602-87/2012, 2021 m. balandžio 14 d. nutartis administracinėje byloje Nr. AS-231-822/2021 ir kt.).

Vadovaudamasi Lietuvos Respublikos administracinių bylų teisenos įstatymo 33 straipsnio 1 dalimi, 116 straipsnio 1 dalimi, teisėjų kolegija

n u t a r i a: 

Pareiškėjo Vilniaus miesto apylinkės teismo prašymą ištirti, ar Pasinaudojimo elektros skirstomaisiais tinklais tvarkos aprašas tiek, kiek juo nedetalizuotas sprendimo (priimto Valstybinės energetikos reguliavimo tarybos ar teismo), kuriuo ketinimų protokolo nutraukimas pripažįstamas neteisėtu, įgyvendinimo mechanizmas (galios rezervacijos atstatymas, jei rezervuota galia po ketinimų protokolo nutraukimo iki ketinimų protokolo nutraukimo pripažinimo neteisėtu buvo rezervuota / perduota tretiesiems asmenims), atitinka Lietuvos Respublikos civilinio proceso kodekso 18 straipsnį, laikyti nepaduotu ir grąžinti pareiškėjui.  
Nutartis neskundžiama.

